**Nr. 32.144/06.10.2022**

**REFERAT DE APROBARE**

la proiectul de hotărâre privind aprobarea Programului de îmbunătățire a eficienței

energetice al Municipiului Sighișoara (PIEE 2022 - 2025)

**Doamnelor şi domnilor consilieri,**

Potrivit prevederilor Legii nr. 121/2014 privind eficiența energetică, cu modificările și completările ulterioare, Cap. IV: Programe de măsuri, art. 9 alin. (20) - alin. (22), sunt prevăzute următoarele obligatii:

”(20) Autorităţile administraţiei publice locale din localităţile cu o populaţie mai mare de 5.000 de locuitori au obligaţia să întocmească programe de îmbunătăţire a eficienţei energetice în care includ măsuri pe termen scurt şi măsuri pe termen de 3 - 6 ani, cu respectarea prevederilor art. 6 alin. (14) lit. a) şi b).

(21) Autorităţile administraţiei publice locale din localităţile cu o populaţie mai mare de 20.000 de locuitori au obligaţia:

a) să întocmească programe de îmbunătăţire a eficienţei energetice în care includ măsuri pe termen scurt şi măsuri pe termen de 3 - 6 ani, cu respectarea prevederilor art. 6 alin. (14) lit. a) şi b);

b) să numească un manager energetic, atestat conform legislaţiei în vigoare, sau să încheie un contract de management energetic cu o persoană fizică autorizată, atestată în condiţiile legii, sau cu o persoană juridică prestatoare de servicii energetice agreată în condiţiile legii.

(22) Programele de îmbunătăţire a eficienţei energetice prevăzute la alin. (20) şi alin. (21) lit. a) se elaborează în conformitate cu modelul\*\*\*) aprobat de Direcţia eficienţă energetică din cadrul Ministerului Energiei şi se transmit acestuia până la 30 septembrie a anului în care au fost elaborate, cu excepţia celor transmise până în anul 2020 inclusiv, care se elaborează în forma aprobată de către Autoritatea Naţională de Reglementare în Domeniul Energiei şi sunt urmate de raportări anuale cu privire la măsurile implementate şi reducerile de consumuri finale de energie obţinute în anul precedent.”

Totodată, în conformitate cu prevederile art. 7 alin. (1) din același act normativ se stipulează că:

”(1) Autorităţile administraţiilor publice centrale achiziţionează doar produse, servicii, lucrări sau clădiri cu performanţe înalte de eficienţă energetică, în măsura în care acestea corespund cerinţelor de eficacitate a costurilor, fezabilitate economică, viabilitate sporită, conformitate tehnică, precum şi unui nivel suficient de concurenţă, astfel cum este prevăzut în anexa nr. 1.”, din acest act normativ.

Astfel, având în vedere prevederile:

-Legii nr. 372/2005 privind performanţa energetică a clădirilor, republicată;

-Legii nr. 121/2014 privind eficiența energetică, cu modificările și completările ulterioare;

-Legii nr. 220/2008 pentru stabilirea sistemului de promovare a producerii energiei din surse regenerabile de energie, republicată, cu modificările și completările ulterioare;

-Ordinului nr. 1.726/2020 al Ministerului Economiei, Energiei și Mediului de Afaceri privind măsuri tranzitorii în vederea asigurării continuităţii sistemului de autorizare a auditorilor energetici persoane fizice şi juridice, de atestare a managerilor energetici şi de autorizare a societăţilor prestatoare de servicii energetice;

-Hotărârii Guvernului nr. 877/2018 privind adoptarea Strategiei naţionale pentru dezvoltarea durabilă a României 2030;

-Deciziei nr. 2.168/2019 emisă de A.N.R.E. privind aprobarea Modelului pentru întocmirea Programului de îmbunătăţire a eficienţei energetice (PIEE) aferent localităţilor cu populaţie mai mare de 5.000 de locuitori;

Dată fiind necesitatea aprobării Programului de îmbunătățire a eficienței energetice al Municipiului Sighișoara (PIEE 2022 - 2025);

Vă prezint următorul proiect de hotărâre.

PRIMAR,

Ioan - Iulian Sîrbu